A BIZOTTSÁG 2104/2004/EK RENDELETE
(2004. december 9.)
a Közösség legkülső régióiban nyilvántartott halászflották igazgatásáról szóló 639/2004/EK tanácsi rendelet alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 11. cikke (5) bekezdésére,
tekintettel a Közösség legkülső régióiban nyilvántartott halászflották igazgatásáról szóló, 2004. március 30-i 639/2004/EK tanácsi rendeletre (2) és különösen annak 1. cikke (2) bekezdésére és 4. cikke (3) bekezdésére,
mivel:
(1)
A 639/2004/EK rendelet olyan mentességeket ír elő a legkülső régiókban nyilvántartott halászflották igazgatását illetően, amelyek legkésőbb 2006. december 31-ig érvényesek. Ezen eltérések a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2004/EK tanácsi rendeletben, valamint a 2792/1999/EK tanácsi rendeletben (3) említett, flottát érintő felújítási és modernizációs segítségnyújtásokra vonatkozó, halászflottába történő be- és abból történő kilépési rendszert érintik.
(2)
A 639/2004/EK rendelet előírja, hogy a franciaországi és a portugáliai legkülső régiók flottaszegmenseinek külön referenciaszintjei 2002 végén a IV. többéves irányadó programok célkitűzései közé tartoznak (továbbiakban IV. program).
(3)
A Kanári-szigetekre érvényes külön referenciaszintek megszabása a IV. program által meghatározott célkitűzések megszabásának megfelelő megközelítést kell követnie, figyelembe véve az érintett flották számára lehetséges halászati határértékeket. Ebből az okból a halászati tudományos, műszaki és gazdasági bizottság (HTMGB) a Kanári-szigetekre bejegyzett halászati lehetőségekről szóló, 2004. március-áprilisi ülésszakának jelentésében véleményt nyilvánított. Ezenkívül Spanyolország és a Bizottság vizsgálatot folytatott a Kanári-szigetekre bejegyzett és a bilaterális vagy multilaterális megállapodások keretében működő flották halászati lehetőségeit illetően. A Bizottság szerint e vizsgálatok és jelentések egyike sem tette lehetővé a Kanári-szigeteken jelenleg nyilvántartásba vett flották megnövelését.
(4)
A tagállamoknak a 2371/2002/EK tanácsi rendelet III. fejezetében meghatározott közösségi flottapolitika végrehajtási szabályainak megállapításáról szóló, 2003. augusztus 12-i 1438/2003/EK rendeletben említett éves jelentésben kell elszámolniuk a legkülső régiókban nyilvántartott flották változásáról (4).
(5)
A Bizottság figyelembe vette a 2004. március 30-i tanácsi üléssel (5) párhuzamosan tett, a 639/2004/EK rendelet végrehajtására vonatkozó rendelkezéseket illető kijelentését, nevezetesen pedig a halászati típusok legmegfelelőbb feladati felosztása, az említett raktárak állapotának tudományos véleményezése, valamint az egyazon raktárokban működő flottákat érintő igazságos bánásmód kapcsán.
(6)
E rendeletnek a 639/2004/EK rendelettel egy időben kell hatályba lépnie.
(7)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
Különleges referenciaszintek
A franciaországi, portugáliai és spanyolországi legkülső régiókban nyilvántartott flották különleges referenciaszintjeit a melléklet flottaszegmensenként tartalmazza.
E különleges referenciaszintek a maximális kapacitási szintek BT-ben és kW-ban, amelyeket a tagállamok a flottába lépésen keresztül, a 2371/2002/EK rendelet intézkedései alól való felmentéssel elfogadhatnak.
2. cikk
A különleges referenciaszintek követése
Az 1. cikkben említett egyes szegmensek részére a tonnatartalomban és teljesítményben meghatározott referenciaszint 2002. december 31-e után meg kell, hogy egyezzen a melléklet szerinti, adott szegmensre érvényes, a szegmensből 2002. december 31-e után állami segítség eredményeként kilépő hajók tonnatartalmával és teljesítményével csökkentett referenciaszinttel.
3. cikk
A referenciaszintek megerősítése
2006. december 31-ig a Bizottság minden tagállamra kiszámítja a legkülső régiókban nyilvántartott flották BT-ben és kW-ban megadott kapacitásának összegét és a 639/2004/EK rendelet 2. cikkének intézkedéseinek megfelelően meghatározott flottába lépések számát, amennyiben azok e dátumig nem kerültek bejegyzésre.
Ez a szám az anyaországi flotta referenciaszintjéhez adódik hozzá. 2007. január 1-jétől az eképpen elnyert végeredmény jelenti az adott tagállam flottájának referenciaszintjét.
4. cikk
Hozzájárulás az éves jelentéshez
Az 1438/2003/EK rendelet 12. cikkében előírt éves jelentésben az érintett tagállamok számot adnak a legkülső régiókban nyilvántartott flották változásairól.
A 2003-as adatok a 2004-es éves jelentésben szerepelnek.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2003. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 9-én.